| "Money for Nothing"Dire Straits |
| --- |
| Singlen "Money for Nothing" kansikuva |
| Singlen tiedot |
|  Albumilta | *Brothers in Arms* |
|  B-puoli | "Love over Gold (live)" |
|  Äänitetty  | 1984, Montserrat |
|  Julkaistu | kesäkuu 1985 |
|  Tekijä(t) | Mark Knopfler, Sting |
|  Tuottaja(t) | Mark Knopfler, Neil Dorfsman |
|  Tyylilaji | rock, hard rock |
|  Kesto | 04.38 (singleversio) |
|  Levy-yhtiö | Yhdistynyt kuningaskunta Vertigo Records  Yhdysvallat Warner Bros. Records |
| Listasijoitukset |
| Yhdysvallat 1. (3 viikkoa, 1985) 
Kanada 1. (1 viikko, 31. elokuuta 1985) 
Yhdistynyt kuningaskunta 4. (6. heinäkuuta 1985) 
Uusi-Seelanti 4. (11. elokuuta 1985) 
Itävalta 7. (1. joulukuuta 1985) 
Sveitsi 22. (18. elokuuta 1985) 
Ranska 34. (19. lokakuuta 1985) 
Alankomaat 35. (27. heinäkuuta 1985) |
| Dire Straitsin muut singlet |
| "So Far Away"1985 | "Money for Nothing"1985 | "Brothers in Arms"1985 |

**Money for Nothing** on brittiläisen Dire Straits -yhtyeen kappale ja single vuoden 1985 menestysalbumilta *Brothers in Arms*. Kappale nousi muun muassa Yhdysvaltain Billboard 200 -listan ykköseksi kolmen viikon ajaksi ja voitti Grammyn parhaasta duon tai ryhmän laulusuorituksesta. Sting vierailee kappaleessa laulaen pääasiassa taustoja.

Taustaa ja nauhoitus
--------------------

Kappale sai alkunsa, kun yhtyeen laulaja-kitaristi Mark Knopfler kuuli newyorkilaisessa tavaratalossa asioidessaan työntekijöiden valittavan työstään samalla, kun katsoivat Music Televisionia. Knopfler kirjoitti kappaleen saman tien istuen samojen työntekijöiden esille panemassa keittiönäyttelyssä. Monet laulussa kuultavista fraaseista ovat täsmälleen samoja, jotka Knopfler henkilökunnan suusta kuuli.

"Money for Nothing" äänitettiin Montserratissa. The Police -yhtyeessä kuuluisuuteen noussut Sting oli saarella lomalla ja saapui studioon yhtyeen avuksi. Vastustuksestaan huolimatta hänen nimensä merkittiin kappaleen tekijätietoihin, koska hänen levy-yhtiönsä olisi voinut vaatia kappaleesta tekijänoikeuskorvauksia. Levy-yhtiön mielestä kappale muistutti hyvin paljon Stingin kirjoittamaa The Police -kappaletta "Don't Stand So Close to Me".

Kappaleessa on käytetty yhtyeelle epätyypillisen paljon kitarasäroä, mikä saa sen lähentelemään tyylillisesti hard rockia. Yhtye tavoitteli tällä ZZ Top -soundia. Knopfler soitti Gibson Les Paul Junior -kitaraa kytkettynä Laney-vahvistimeen.

Musiikkivideo
-------------

Kappaleen musiikkivideo oli yksi ensimmäisistä, joissa käytettiin tietokoneanimaatiota. Siinä esiintyvillä hahmoilla oli alun perin tarkoitus olla enemmän yksityiskohtia, kuten nappeja paidoissaan, mutta budjetti ei riittänyt tähän. Videon ohjasi Steve Barron, joka on ohjannut myös muun muassa A-ha-yhtyeen "Take on Me" -kappaleen musiikkivideon.

Videolla esiintyy kaksi muutakin musiikkivideota. Unkarilainen poppibändi Első Emelet ja heidän videonsa *"Állj, Vagy Lövök!"* ("Seis tai ammun!") esiintyy kuvitteellisen bändin "First Floor" videona *"Baby, Baby"* toisessa säestössä (*első emelet* on "ensimmäinen kerros" unkariksi, ja kappaleen levy-yhtiön nimenä on "Magyar Records"). Toinen video on täysin kuvitteellisen "Ian Person Bandin" esittämä *"Sally"*. Ensimmäisen videon kuvitteellinen levy on "Turn Left" ja toisen "Hot Dogs". Toisen videon levy-yhtiö on "Rush Records" ja se kuvattiin Kalastajanlinnakkeessa Budapestissä.

Video palkittiin vuoden 1986 MTV Video Music Awardsissa parhaana musiikkivideona. Se oli myös ensimmäinen video, joka näytettiin MTV Europella. Kyseinen ensimmäinen lähetys tapahtui 1. elokuuta 1987, kuusi vuotta sen jälkeen, kun alkuperäinen MTV oli aloittanut Yhdysvalloissa.

Kappaleet
---------

**A-puoli**

1. Money for Nothing – 4.38 (säv. Mark Knopfler/Sting)

**B-puoli**

1. 
2. Love over Gold – 3.42 (live, säv. Knopfler)

Lähteet
-------

1. 1 2 3 4 5 6 7  Money For Nothing by Dire Straits Songfacts songfacts.com. Viitattu 24.6.2010.  (englanniksi)
2. ↑  Brothers in Arms - Charts & Awards - Billboard Singles allmusic.com. Viitattu 24.6.2010.  (englanniksi)
3. ↑  Search - RPM - Library and Archives Canada collectionscanada.gc.ca. Viitattu 24.6.2010.  (englanniksi)
4. ↑  Chart Stats - Dire Straits - Money For Nothing chartstats.com. Viitattu 24.6.2010.  (englanniksi)
5. ↑  Dire Straits − Money For Nothing (Song) charts.org.nz.  Arkistoitu 7.12.2012. Viitattu 24.6.2010.  (englanniksi)
6. ↑  Dire Straits − Money For Nothing (Song) austriancharts.at. Viitattu 24.6.2010.  (saksaksi)
7. ↑  Dire Straits − Money For Nothing (Song) hitparade.ch. Viitattu 24.6.2010.  (saksaksi)
8. ↑  Dire Straits − Money For Nothing (Chanson) lescharts.com. Viitattu 24.6.2010.  (ranskaksi)
9. ↑  Dire Straits − Money For Nothing (Nummer) dutchcharts.nl. Viitattu 24.6.2010.  (hollanniksi)
10. ↑  Biográfia (Arkistoitu – Internet Archive), Elsoemelet.hu. Vierailtu 14.4.2016.
11. 1 2  Galamus. Viitattu 14.4.2016.
12. ↑  The Voluptuous Horror of Első Emelet, WFMU's Beware of the Blog, 29.3.2008. Viitattu 14.4.2016.

Aiheesta muualla
----------------

* Dire Straits - Money For Nothing YouTubessa